ЫпшъэкIэ зигугъу къэтшIыгъэ гущыIэ шъуашэхэм ахэбгъэкIуакIэ хъущтэп художественнэ литературэм къыхэфэрэ диалект шъуашэхэр. Диалектизмэхэм бзэр къагъэбаи ыкIи ищыкIагъэу щытхэр литературабзэм ештэх, ахэр художественнэ амалкIэ тхакIохэм агъэфедэхэуи мэхъу. Ау шапхъэкIэ мыштагъэхэу ыкIи гущыIалъэхэм къадэмыхьагъэхэу щыт диалект шъуашэхэр тхакIохэм ежь яжабзэ щагъэфедэныр тэрэзэп. Литературабзэр ыпкъ пытэу зиуцогъэ лъэхъаным ыкIи литературабзэ шапхъэхэр къызщылъэгъорэ гущыIэлъэ зэфэшъхьафхэр тиIэхэ зыхъугъэм емыкIоу щыт художественнэ тхылъэу къыдэкIхэрэм диалект шъуашэхэр мымакIэу къазэрэхафэрэр. Ащ егъэджэн Iофым къиныгъохэр къыхелъхьэх, тхылъеджэхэр егъэплъэхъух, джащ тетэу тхэкIэ культурэр къызэтреIажэ.